ΓΡΑΠΤΗ ΕΡΩΤΗΣΗ E-3441/98

υποβολή: Roberta Angelilli (NI) προς την Επιτροπή

(24 Νοεμβρίου 1998)

Θέμα: Νέος κανονισμός για τα ταξί στη Ρώμη

Οι δημοτικές αρχές της Ρώμης σκοπεύουν να εφαρμόσουν κατά τις προσεχείς εβδομάδες έναν νέο κανονισμό για τα ταξί της πόλης, για τον οποίο όλος ο κλάδος έχει εκφράσει σοβαρές επικρίσεις. Ειδικότερα, οι συνδικαλιστικές οργανώσεις των οδηγών ταξί της Ρώμης δεν συμφωνούν με την άγρια φιλελευθεροποίηση της κούρσας, του ωραρίου και της ταρίφας.

Παρόλο που ο ελεύθερος ανταγωνισμός είναι αναγκαίος, η έναρξη ισχύος του νέου κανονισμού θα δημιουργούσε μία κατάσταση πραγματικής αναρχίας λόγω της έλλειψης κάθε μορφής ρυθμιστικού πλαισίου που θα αποσκοπούσε, μεταξύ άλλων, στην εξασφάλιση του χρήστη.

Βάσει των ανωτέρω, ερωτάται η Επιτροπή:

1. εάν υπάρχουν σχετικές οδηγίες ή έγγραφα;

2. τί ισχύει σήμερα για το θέμα αυτό στις άλλες χώρες της Ένωσης;

3. να διευκρινίσει εάν, κατά τη γνώμη της, μία τέτοια απορύθμιση δεν αποτελεί ενδεχόμενο κίνδυνο για τα δικαιώματα του χρήστη;

4. να εκφράσει γενική γνώμη επί του θέματος.

Απάντηση του κ. Van Miert εξ ονόματος της Επιτροπής

(11 Ιανουαρίου 1999)

Σε πολλές ευρωπαϊκές πόλεις η παροχή υπηρεσιών ταξί αποτελεί αντικείμενο ιδιαίτερα περιοριστικών ρυθμίσεων. Η Επιτροπή γνωρίζει ότι ορισμένες από τις εν λόγω ρυθμίσεις μπορούν να βλάψουν την οικονομική αποτελεσματικότητα και να οδηγήσουν σε υψηλά επίπεδα τιμών. Αυτό συμβαίνει κυρίως όταν οι εν λόγω ρυθμίσεις περιορίζουν αδικαιολόγητα την πρόσβαση στο επάγγελμα (numerus clausus) ή το εύρος των επιτρεπόμενων υπηρεσιών (για παράδειγμα η υποχρέωση επιστροφής χωρίς πελάτη από τα αεροδρόμια).

Η Επιτροπή δεν έχει κάνει μέχρι σήμερα χρήση των αρμοδιοτήτων που της ανατέθηκαν βάσει του άρθρου 90, παράγραφος 3 της συνθήκης ΕΚ, εκτιμώντας ότι οι εν λόγω ρυθμίσεις επιδρούν αρνητικά στην εθνική αγορά. Αυτό τις αποκλείει από το πεδίο εφαρμογής του άρθρου 90, παράγραφος 1 της συνθήκης ΕΚ, γιατί το κριτήριο διάθεσης του εμπορίου μεταξύ κρατών μελών δεν φαίνεται να πληροίται. Επίσης, η υφιστάμενη κοινοτική νομοθεσία σχετικά με θέματα πρόσβασης στην αγορά(1) και πρόσβασης στο επάγγελμα(2) για την οδική μεταφορά επιβατών, αναφέρεται αποκλειστικά στην περίπτωση μεταφοράς επιβατών κατά την οποία χρησιμοποιούνται οχήματα κατάλληλα να μεταφέρουν περισσότερα από εννέα άτομα, συμπεριλαμβανομένου του οδηγού. Αντιθέτως, όσον αφορά τη μεταφορά επιβατών κατά την οποία χρησιμοποιούνται οχήματα λιγότερων των οκτώ ατόμων, κανένα μέτρο δε θεσπίστηκε σε κοινοτικό επίπεδο.

ΣΌ αυτό το πλαίσιο, πρέπει να σημειωθεί ότι η ρύθμιση της εθνικής, περιφερειακής ή τοπικής υπηρεσίας ταξί, αποτελεί, κατΌ αρχήν, αρμοδιότητα των αρχών του κράτους μέλους. Ωστόσο, η Επιτροπή είναι ικανοποιημένη για όλα τα μέτρα ελευθέρωσης στον εν λόγω τομέα, τα οποία δύνανται να επιδρούν θετικά στην οικονομική αποτελεσματικότητα.

Στην προκειμένη περίπτωση, η Επιτροπή δεν έχει στη διάθεσή της το κείμενο του κανονισμού που δημοσιεύτηκε από το δήμο της Ρώμης.

(1) Κανονισμός (ΕΟΚ) 684/92 του Συμβουλίου της 16.3.1992 - ΕΕ L 74 της 20.3.1992, όπως τροποποιήθηκε από τον κανονισμό (ΕΚ) 11/98 του Συμβουλίου της 11.12.1997 - ΕΕ L 4 της 8.1.1998 Κανονισμός (ΕΚ) 12/98 της 11.12.1997 - ΕΕ L 4 της 8.1.1998.

(2) Οδηγία 96/26/ΕΚ της 29.4.1996 - ΕΕ L 124 της 23.5.1996, όπως τροποποιήθηκε από την οδηγία 98/76/ΕΕ της 1.10.1998 - ΕΕ L 277 της 14.10.1998.